### Beslutning

Godkendt.

### Sagsfremstilling

## Resume og sagens baggrund

Frem til 1. juni kan regioner og kommuner indgive indsigelser til opmand Ron Jessen angående inddeling og navngivning i de kommende sundhedsråd. Der lægges op til, at Kalundborg Kommune forankres i Sundhedsråd for Midt- og [adresse] og får en repræsentant. Sundhedsråd for Midt- og [adresse] består af: Slagelse, Holbæk, Næstved, Ringsted, Sorø, [adresse], Kalundborg og Lejre Kommune.

## Indstillinger

Direktøren indstiller at Kalundborg Kommune ingen indsigelser har mod at blive placeret i Sundhedsråd for Midt- og [adresse] eller sundhedsrådet navn.

## Behandling

Ældre- og Sundhedsudvalget, Økonomiudvalget, Kommunalbestyrelsen.

## Sagsfremstilling

Regeringen og aftalepartierne bag sundhedsreformen er enige om en foreløbig inddeling og navngivning af de 17 kommende sundhedsråd. Regeringen har udpeget tidligere departementschef, Ron Jessen, som opmand og ambassadør for de kommende sundhedsråd.

Det er muligt for kommuner og regioner at indgive indsigelser til de foreslåede navne og geografisk inddeling af sundhedsrådene til Ron Jessen frem til 1. juni 2025.

Ron Jessen udarbejder herefter et vejledende oplæg til Indenrigs- og Sundhedsministeren, som træffer endelig afgørelse om navngivningen og den geografiske inddeling til august mhp. efterfølgende lovgivning i efteråret 2025.

*Sundhedsråd i det nuværende Region Sjælland*

Det nuværende Region Sjælland foreslås inddelt i 2 sundhedsråd, som hver især vil bestå af folkevalgte repræsentanter heraf 11 regionale repræsentanter og 10 kommunale repræsentanter:

* Sundhedsråd for [adresse] og øerne: Køge, Greve, [adresse], Roskilde, [adresse], [adresse], Vordingborg, [adresse] og [adresse] (i alt ca. 437.000 indbyggere)
* Sundhedsråd for Midt- og [adresse]: Slagelse, Holbæk, Næstved, Ringsted, Sorø, [adresse], Kalundborg og Lejre Kommune (i alt ca. 416.000 indbyggere)

Hver kommune får 1 repræsentant, dog får kommuner med mere end 80.000 indbyggere (Næstved og Slagelse) 2 repræsentanter i sundhedsrådet. Senest 1. november 2025 skal den enkelte kommune tage stilling til, om det er borgmesteren eller en udvalgsformand, der repræsenterer kommunen i sundhedsrådet.

Med sundhedsreformen ophører sundhedsklynger og de nuværende sundhedsaftaler. Med den nye sundhedsstruktur og opgavesnit mellem det regionale og kommunale sundhedsvæsen, bliver sundhedsrådene de helt centrale samarbejdsfora på sundhedsområdet.

En kommune kan deltage som observatør i et andet sundhedsråd, hvis særlige hensyn taler for det. Fx hvis en betydelig andel af kommunens borgere modtager sygehusydelser fra et akutsygehus, som ligger i et andet sundhedsråd end det sundhedsråd, som kommunen er omfattet af. Efter etablering af sundhedsråd, vil der være mulighed for at kommuner kan anmode om observatørstatus. Det enkelte sundhedsråd beslutter selv om kommuner uden for sundhedsrådets område, skal have observatørstatus.

Det indgår ikke i opmandens kommissorium at tage stilling til observatørstatus.

## Økonomiske konsekvenser

Ingen.

### Sagens forløb

05/05/2025 Ældre- og Sundhedsudvalget
Indstillingen anbefales.
21/05/2025 Økonomiudvalget
Anbefales.